Document ID: 32003D0029

Απόφαση της Επιτροπής
της 17ης Ιουλίου 2002
με την οποία επιτρέπεται στο Ηνωμένο Βασίλειο να χορηγήσει ενίσχυση σε οκτώ ανθρακοπαραγωγούς μονάδες για το 2001 και για την περίοδο από την 1η Ιανουαρίου έως τις 23 Ιουλίου 2002
[κοινοποιηθείσα υπό τον αριθμό Ε(2002) 2609]
(Το κείμενο στην αγγλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2003/29/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 3632/93/ΕΚΑΧ της Επιτροπής, της 28ης Δεκεμβρίου 1993 για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα(1), και ιδίως το άρθρο 9 παράγραφος 4,
Εκτιμώντας τα ακόλουθα:
I
(1) Με επιστολή του στις 28 Μαΐου 2002 το Ηνωμένο Βασίλειο κοινοποίησε στην Επιτροπή, σύμφωνα με το άρθρο 9 παράγραφος 1 της απόφασης αριθ. 3632/93/ΕΚΑΧ, ότι σκοπεύει να χορηγήσει χρηματοδοτική ενίσχυση στην ανθρακοβιομηχανία για το 2001 και για την περίοδο από της 1η Ιανουαρίου έως της 23 Ιουλίου 2002.
(2) Με επιστολή του στις 5 Ιουνίου 2002 το Ηνωμένο Βασίλειο κοινοποίησε στην Επιτροπή, σύμφωνα με το άρθρο 9 παράγραφος 1 της απόφασης αριθ. 3632/93/ΕΚΑΧ, ότι σκοπεύει να χορηγήσει χρηματοδοτική ενίσχυση στην ανθρακοβιομηχανία για το 2001.
(3) Με βάση τις πληροφορίες που διαβίβασε το Ηνωμένο Βασίλειο, ζητείται από την Επιτροπή να λάβει απόφαση σχετικά με την ενίσχυση λειτουργίας ύψους 5588000 λιρών στερλινών (GBP) με σκοπό την κάλυψη των ζημιών λειτουργίας πέντε ανθρακοπαραγωγών μονάδων της περιόδου από της 1η Ιανουαρίου έως 31ης Δεκεμβρίου 2001. Ζητείται επίσης να λάβει απόφαση σχετικά με την ενίσχυση λειτουργίας ύψους 326500 GBP με σκοπό την κάλυψη των ζημιών λειτουργίας τριών ανθρακοπαραγωγών μονάδων της περιόδου από της 1η Ιανουαρίου έως της 23 Ιουλίου 2002. Συνεπώς, η συνολική λειτουργική ενίσχυση για την οποία ζητείται από την Επιτροπή να λάβει απόφαση είναι ύψους 5914500 GBP.
(4) Τα χρηματοδοτικά μέτρα καλύπτονται από το άρθρο 1 της απόφασης αριθ. 3632/93/ΕΚΑΧ. Η Επιτροπή οφείλει επομένως να λάβει απόφαση επί των μέτρων αυτών σύμφωνα με το άρθρο 9 παράγραφος 4 της απόφασης. Η έγκριση της Επιτροπής υπόκειται στους γενικούς στόχους και τα κριτήρια που ορίζει το άρθρο 2 της απόφασης αριθ. 3632/93/ΕΚΑΧ και στα ειδικά κριτήρια που ορίζει το άρθρο 3 της εν λόγω απόφασης, και, γενικότερα, στο συμβιβάσιμο χαρακτήρα των μέτρων με την ορθή λειτουργία της κοινής αγοράς. Επιπλέον, κατά την εκτίμησή της ζητείται από την Επιτροπή να ελέγξει, σύμφωνα με το άρθρο 9 παράγραφος 6 της απόφασης, εάν τα μέτρα που κοινοποιήθηκαν είναι σύμφωνα με το σχέδιο εκσυγχρονισμού, εξορθολογισμού και αναδιάρθρωσης της ανθρακοβιομηχανίας του Ηνωμένου Βασιλείου, το οποίο έχει εγκρίνει η Επιτροπή με την απόφαση 2001/114/ΕΚΑΧ(2) και την απόφαση 2001/597/ΕΚΑΧ(3) (στο εξής "σχέδιο αναδιάρθρωσης").
II
(5) Με το ποσό των 5914500 GBP που προτείνει να χορηγήσει το Ηνωμένο Βασίλειο στην ανθρακοβιομηχανία βάσει του άρθρου 3 της απόφασης αριθ. 3632/93/ΕΚΑΧ πρόκειται να καλυφθεί μέρος της διαφοράς μεταξύ κόστους παραγωγής και τιμής πώλησης του άνθρακα, στην οποία συμφώνησαν ελεύθερα τα συμβαλλόμενα μέρη με βάση τις συνθήκες που επικρατούν στην παγκόσμια αγορά για τον άνθρακα τρίτων χωρών παρεμφερούς ποιότητας.
(6) Η προτεινόμενη ενίσχυση για την περίοδο από της 1η Ιανουαρίου έως της 31 Δεκεμβρίου 2001 προορίζεται για τις ακόλουθες μονάδες:
α) 3819000 GBP για την Tower Colliery της Tower Colliery Ltd·
β) 387000 GBP για τη Scotland της Hall Construction Services Ltd·
γ) 521000 GBP για τη New Albion OCCS της Hall Construction Services Ltd·
δ) 184000 GBP για τη Nantyglo OCCS της F. Parnell Ltd·
ε) 677000 GBP για τη Elwyn Mining Complex της Merthyr Mining Co. Ltd.
(7) Η Επιτροπή, με την απόφασή της 2001/597/ΕΚΑΧ έχει ήδη επιτρέψει στο Ηνωμένο Βασίλειο να χορηγήσει ενίσχυση λειτουργίας στην Tower Colliery βάσει του άρθρου 3 της απόφασης αριθ. 3632/93/ΕΚΑΧ ύψους 3589000 GBP για την περίοδο από τις 17 Απριλίου έως 31 Δεκεμβρίου 2000. Σύμφωνα με το άρθρο 3 παράγραφος 2 της απόφασης αριθ. 3632/93/ΕΚΑΧ, η Επιτροπή είχε την άποψη ότι η ενίσχυση που πρότεινε να χορηγήσει το Ηνωμένο Βασίλειο αποσκοπούσε στη βελτίωση της οικονομικής βιωσιμότητας της συγκεκριμένης μονάδας παραγωγής με μείωση του κόστους παραγωγής της μονάδας. Σύμφωνα με το σχέδιο αναδιάρθρωσης, η ενίσχυση θα βοηθούσε τις συγκεκριμένες μονάδες παραγωγής να αποβούν βιώσιμες, επιτρέποντάς τους να συνεχίσουν τις δραστηριότητές τους πέραν του 2002 χωρίς κρατική επιχορήγηση.
(8) Οι πληροφορίες που διαβίβασε το Ηνωμένο Βασίλειο με την επιστολή του στις 28 Μαΐου 2002 επιβεβαιώνουν την ανάλυση και τα συμπεράσματα της απόφασης 2001/597/ΕΚΑΧ. Η μείωση του κόστους παραγωγής στην East Pit Extension θα επιτρέψει στο ορυχείο να αποβεί οικονομικά βιώσιμο το 2002. Το κόστος παραγωγής το 2002 αναμένεται ότι θα είναι [...](4) GBP ανά GJ(5).
(9) Η προτεινόμενη ενίσχυση αναμένεται επίσης ότι θα επιτρέψει στις μονάδες Scotland, New Albion OCCS, Nantyglo OCCS και Elwyn Mining Complex να βελτιώσουν την οικονομική τους βιωσιμότητα εφόσον μειωθεί το κόστος παραγωγής τους. Σύμφωνα με εκτιμήσεις, το κόστος παραγωγής των μονάδων αυτών θα είναι[...] GBP ανά GJ, [...] GBP ανά GJ, [...] GBP ανά GJ και [...] GBP ανά GJ αντίστοιχα το 2002 το οποίο είναι κατώτερο των 1,15 GBP ανά GJ που θεωρείται ως το κατώτατο όριο οικονομικής βιωσιμότητας της ανθρακοβιομηχανίας στο Ηνωμένο Βασίλειο.
(10) Επίσης, σύμφωνα με εκτιμήσεις για την περίοδο έως το 2004, τα ορυχεία που προαναφέρθηκαν θα εξακολουθήσουν να βελτιώνουν την οικονομική τους βιωσιμότητα. Συνεπώς, το κόστος παραγωγής θα παραμείνει κάτω των 1,15 GBP ανά GJ.
(11) Η προτεινόμενη ενίσχυση για την περίοδο από την 1η Ιανουαρίου έως τις 23 Ιουλίου 2002 προορίζεται για τις ακόλουθες μονάδες:
α) 151000 GBP για τη Blaentillery No 2 της Blaentillery Mining Ltd·
β) 131000 GBP για την Eckington Colliery της Moorside Mining Company Ltd·
γ) 44500 GBP για τη Nant-Hir No 2 της M. & W.A. (Anthracite) Ltd.
(12) Με τις αποφάσεις 2001/597/ΕΚΑΧ και 2001/807/ΕΚΑΧ(6), η Επιτροπή έχει ήδη επιτρέψει στο Ηνωμένο Βασίλειο να χορηγήσει ενίσχυση λειτουργίας στη Blaentillery No 2, βάσει του άρθρου 3 της απόφασης αριθ. 3632/93/ΕΚΑΧ, ύψους 113000 GBP και 217000 GBP για την περίοδο από τις 17 Απριλίου έως τις 31 Δεκεμβρίου 2000 και για όλο το 2001 αντίστοιχα. Με τις αποφάσεις 2001/597/ΕΚΑΧ και 2001/807/ΕΚΑΧ, η Επιτροπή έχει ήδη επιτρέψει στο Ηνωμένο Βασίλειο να χορηγήσει ενίσχυση λειτουργίας στην Eckington Colliery βάσει του άρθρου 3 της απόφασης αριθ. 3632/93/ΕΚΑΧ ύψους 88000 GBP και 286.000 GBP για την περίοδο από τις 17 Απριλίου έως τις 31 Δεκεμβρίου 2000 και για όλο το 2001 αντίστοιχα. Τέλος, με την απόφαση 2002/786/ΕΚΑΧ(7), η Επιτροπή έχει ήδη επιτρέψει στο Ηνωμένο Βασίλειο να χορηγήσει ενίσχυση λειτουργίας στη Nant-hir No 2, βάσει του άρθρου 3 της απόφασης αριθ. 3632/93/ΕΚΑΧ ύψους 44000 GBP για το 2001.
(13) Σύμφωνα με το άρθρο 3 παράγραφος 2 της απόφασης αριθ. 3632/93/ΕΚΑΧ, η Επιτροπή είχε την άποψη ότι η ενίσχυση που πρότεινε να χορηγήσει το Ηνωμένο Βασίλειο αποσκοπούσε στη βελτίωση της οικονομικής βιωσιμότητας των συγκεκριμένων μονάδων παραγωγής με μείωση του κόστους παραγωγής τους. Σύμφωνα με το σχέδιο αναδιάρθρωσης, η ενίσχυση θα βοηθούσε τις συγκεκριμένες μονάδες παραγωγής να αποβούν βιώσιμες, επιτρέποντάς τους να συνεχίσουν τις δραστηριότητές τους χωρίς να χρειάζονται κρατική επιχορήγηση. Εξαιτίας ορισμένων προσωρινών προβλημάτων λειτουργίας, εκτιμήθηκε ότι το μέσο κόστος παραγωγής της Blaentillery No 2 το 2002 θα είναι άνω του ορίου βιωσιμότητας των 1,15 GBP ανά GJ. Ωστόσο, αναμένεται ότι αυτά τα προσωρινά προβλήματα θα λυθούν κατά τη διάρκεια του 2002 οπότε κατά τα τέλη του 2002 το κόστος παραγωγής βαθμιαία θα μειωθεί σε 1,15 GBP ανά GJ. Η Επιτροπή έκρινε λοιπόν ότι το μέσο κόστος παραγωγής της Blaentillery No 2 για όλο το 2002 δεν θα είναι τέτοιο ώστε να θέσει σε κίνδυνο την οικονομική βιωσιμότητα της μονάδας.
(14) Οι πληροφορίες που διαβίβασε το Ηνωμένο Βασίλειο με την επιστολή του στις 28 Μαΐου 2002 επιβεβαιώνουν την ανάλυση και τα συμπεράσματα των αποφάσεων 2001/597/ΕΚΑΧ, 2001/807/ΕΚΑΧ και 2002/2016/ΕΚΑΧ. Η εξέλιξη του κόστους παραγωγής των μονάδων Eckington Colliery και Nant-hir No 2 θα επιτρέψει στα ανθρακορυχεία αυτά να επιτύχουν οικονομική βιωσιμότητα το 2002. Το Ηνωμένο Βασίλειο βεβαίωσε επίσης ότι το κόστος παραγωγής της Blaentillery No 2 θα φθάσει βαθμιαία τις [...] GBP ανά GJ κατά τα τέλη του 2002.
(15) Επίσης, σύμφωνα με εκτιμήσεις για την περίοδο έως το 2004, τα ορυχεία που προαναφέρθηκαν θα εξακολουθήσουν να βελτιώνουν την οικονομική τους βιωσιμότητα. Συνεπώς, το κόστος παραγωγής θα παραμείνει κάτω των 1,15 GBP ανά GJ.
III
(16) Σύμφωνα με το άρθρο 3 παράγραφος 2 της απόφασης αριθ. 3632/93/ΕΚΑΧ, η ενίσχυση που προτείνει να χορηγήσει το Ηνωμένο Βασίλειο αποσκοπεί λοιπόν στη βελτίωση της οικονομικής βιωσιμότητας των μονάδων παραγωγής με σημαντική μείωση ταυτόχρονα του κόστους παραγωγής τους.
(17) Σύμφωνα με το άρθρο 3 παράγραφος 1 πρώτο εδάφιο της απόφασης αριθ. 3632/93/ΕΚΑΧ, η ενίσχυση ανά τόνο που κοινοποιήθηκε δεν υπερβαίνει, για κάθε μονάδα παραγωγής, τη διαφορά μεταξύ κόστους παραγωγής και προβλεπόμενων εσόδων για το 2001 και για την περίοδο από της 1η Ιανουαρίου έως 23 Ιουλίου 2002 αντίστοιχα.
(18) Τα μέτρα εκσυγχρονισμού, εξορθολογισμού και αναδιάρθρωσης που εφαρμόζονται σε κάθε μονάδα παραγωγής, και ειδικότερα το γεγονός ότι η χρηματοδοτική ενίσχυση που είναι αναγκαία για τα μέτρα αυτά είναι προσωρινού χαρακτήρα, θα επιτρέψουν προοδευτική μείωση της ενίσχυσης, σύμφωνα με το άρθρο 2 παράγραφος 1 πρώτο εδάφιο της απόφασης αριθ. 3632/93/ΕΚΑΧ.
(19) Ανεξάρτητος εμπειρογνώμονας εκπόνησε για λογαριασμό των αρχών του Ηνωμένου Βασιλείου τεχνική έκθεση στην οποία εξετάζονται οι δυνατότητες των μέτρων εκσυγχρονισμού, εξορθολογισμού και αναδιάρθρωσης που τέθηκαν σε εφαρμογή στις διάφορες μονάδες παραγωγής για να βελτιώσουν την οικονομική τους βιωσιμότητα. Στην εκπόνηση της έκθεσης, ο εμπειρογνώμονας έλαβε υπόψη του τις γεωλογικές και τεχνικές συνθήκες εκμετάλλευσης και την ποιότητα του παραγόμενου άνθρακα στα συγκεκριμένα ορυχεία. Η έκθεση καταλήγει στο συμπέρασμα ότι τα διάφορα μέτρα ήταν συνεπή και ρεαλιστικά όσον αφορά την επίτευξη οικονομικής βιωσιμότητας.
(20) Για κάθε μονάδα παραγωγής ο ελεγκτής βεβαίωσε ότι τα δημοσιονομικά δεδομένα που κοινοποίησε το Ηνωμένο Βασίλειο αντιστοιχούν επακριβώς στους λογαριασμούς της εταιρείας. Ο ελεγκτής δήλωσε επίσης ότι για τις προβλέψεις χρησιμοποιήθηκαν τα ίδια λογιστικά πρότυπα με εκείνα που χρησιμοποιούνταν πριν την περίοδο που καλύπτει η ενίσχυση.
(21) Η Επιτροπή σημειώνει ότι η ενίσχυση που κοινοποιήθηκε στις 28 Μαΐου 2002 εάν προστεθεί στα ποσά των ενισχύσεων που έχει ήδη εγκρίνει η Επιτροπή με βάση το σχέδιο αναδιάρθρωσης της ανθρακοβιομηχανίας του Ηνωμένου Βασιλείου, παραμένει πολύ κάτω του ανώτατου ορίου των 170000000 GBP που όριζε το σχέδιο αναδιάρθρωσης.
(22) Με βάση όσα προαναφέρθηκαν και τις πληροφορίες που διαβίβασε το Ηνωμένο Βασίλειο, η ενίσχυση που προτείνεται για το 2001 και η ενίσχυση που προτείνεται για την περίοδο από της 1η Ιανουαρίου έως της 23 Ιουλίου 2002 για τις οκτώ μονάδες παραγωγής που αναφέρονται στις αιτιολογικές σκέψεις 6 και 11 είναι συμβιβάσιμες με την απόφαση αριθ. 3632/93/ΕΚΑΧ, και ιδίως με τα άρθρα 2 και 3 αυτής.
IV
(23) Ζητείται από το Ηνωμένο Βασίλειο να διασφαλίσει ότι η ενίσχυση δεν θα προκαλέσει στρέβλωση του ανταγωνισμού και ότι δεν θα γίνουν διακρίσεις μεταξύ παραγωγών, αγοραστών ή καταναλωτών άνθρακα στην Κοινότητα.
(24) Σύμφωνα με το άρθρο 3 παράγραφος 1 τρίτο εδάφιο της απόφασης αριθ. 3632/93/ΕΚΑΧ και με τις διατάξεις της απόφασης 2001/114/ΕΚΑΧ, το Ηνωμένο Βασίλειο θα λάβει όλα τα μέτρα που είναι αναγκαία για να διασφαλίσει ότι το ποσό της ενίσχυσης που θα χορηγήσει σε κάθε μονάδα παραγωγής δεν θα οδηγήσει σε τιμές παράδοσης του κοινοτικού άνθρακα κατώτερες των τιμών άνθρακα τρίτων χωρών παρεμφερούς ποιότητας.
(25) Επίσης, σύμφωνα με το άρθρο 2 παράγραφος 2 της απόφασης αριθ. 3632/93/ΕΚΑΧ, η ενίσχυση πρέπει να εγγραφεί στον κρατικό προϋπολογισμό ή σε περιφερειακό ή τοπικό δημόσιο προϋπολογισμό του Ηνωμένου Βασιλείου ή να ενταχθεί σε αυστηρά ισοδύναμους μηχανισμούς.
(26) Στο πλαίσιο των υποχρεώσεων των κρατών μελών βάσει του άρθρου 9 παράγραφοι 2 και 3 της απόφασης αριθ. 3632/93/ΕΚΑΧ, η Επιτροπή οφείλει να ελέγξει εάν η ενίσχυση χρησιμοποιήθηκε μόνον για τους σκοπούς που ορίζει το άρθρο 3 της εν λόγω απόφασης. Το αργότερο έως τις 30 Σεπτεμβρίου κάθε χρόνου, το Ηνωμένο Βασίλειο θα κοινοποιεί το ποσό της ενίσχυσης που όντως κατέβαλε για το προηγούμενο έτος και θα δηλώνει τυχόν μεταβολές των ποσών που αρχικά είχε κοινοποιήσει. Τυχόν πληροφορίες που απαιτούνται για να επιβεβαιωθεί ότι πληρούνται τα κριτήρια που ορίζει το άρθρο 3 της απόφασης θα διαβιβάζονται μαζί με την εν λόγω ετήσια έκθεση.
(27) Ζητείται από το Ηνωμένο Βασίλειο να αιτιολογήσει τυχόν αποκλίσεις από το σχέδιο αναδιάρθρωσης και από τις τις οικονομικές και δημοσιονομικές προβλέψεις που κοινοποίησε στην Επιτροπή στις 28 Μαΐου 2002. Εάν μάλιστα αποδειχθεί ότι οι όροι του άρθρου 3 παράγραφος 2 της απόφασης αριθ. 3632/93/ΕΚΑΧ δεν είναι δυνατόν να εκπληρωθούν, το Ηνωμένο Βασίλειο θα προτείνει στην Επιτροπή τα διορθωτικά μέτρα που πρέπει να ληφθούν,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στο Ηνωμένο Βασίλειο, υπό τους όρους του άρθρου 3 της απόφασης αριθ. 3632/93/ΕΚΑΧ, να χορηγήσει ενίσχυση λειτουργίας ύψους 5588000 GBP στις μονάδες παραγωγής Tower Colliery, Scotland, New Albion OCCS, Nantyglo OCCS και Elwyn Mining Complex για το 2001.
Επιτρέπεται επίσης στο Ηνωμένο Βασίλειο, υπό τους όρους του άρθρου 3 της απόφασης αριθ. 3632/93/ΕΚΑΧ, να χορηγήσει ενίσχυση λειτουργίας ύψους 326500 GBP στις μονάδες παραγωγής Blaentillery No 2 Eckington Colliery και Nant-hir No 2 για την περίοδο από της 1η Ιανουαρίου έως της 23 Ιουλίου 2002.
Άρθρο 2
Το Ηνωμένο Βασίλειο θα διασφαλίσει ότι η εγκρινόμενη ενίσχυση θα χρησιμοποιηθεί μόνον για τους σκοπούς που έχει δηλώσει στις κοινοποιήσεις του στις 28 Μαΐου 2002 και ότι θα επιστραφεί κάθε δαπάνη σχετιζόμενη με κάποιο από τα στοιχεία που καλύπτει η παρούσα απόφαση το οποίο διαγράφηκε, υπερτιμήθηκε ή αποτέλεσε αντικείμενο κατάχρησης.
Άρθρο 3
Επιπροσθέτως των υποχρεώσεων που ορίζει το άρθρο 9 παράγραφοι 2 και 3 της απόφασης αριθ. 3632/93/ΕΚΑΧ, το Ηνωμένο Βασίλειο θα κοινοποιήσει, το αργότερο έως τις 30 Σεπτεμβρίου 2002 το ποσό της ενίσχυσης που κατέβαλε για το 2001.
Επιπροσθέτως των υποχρεώσεων που ορίζει το άρθρο 9 παράγραφοι 2 και 3 της απόφασης αριθ. 3632/93/ΕΚΑΧ, το Ηνωμένο Βασίλειο θα κοινοποιήσει, το αργότερο έως τις 30 Σεπτεμβρίου 2003 το ποσό της ενίσχυσης που κατέβαλε για την περίοδο από την 1η Ιανουαρίου έως τις 23 Ιουλίου 2002.
Άρθρο 4
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 17 Ιουλίου 2002.

Labels: 4
18
19
14